钦定古今图书集成/明伦汇编/官常典/第413卷 > 赵延义
## 钦定古今图书集成/明伦汇编/官常典/第413卷 > 赵延义

按《五代史》本传：“延义，字子英，秦州人也。曾祖省，躬通
数术，避乱于蜀。父温珪，事蜀王建为司天监。每为建
占吉凶，小不中辄加诘责。温珪临卒，戒其子孙曰：‘数
术吾世业，然吾仕乱国，得罪而几死者数矣。子孙能
以佗道仕进者，不必为也’。”然延义少亦以此仕蜀为
司天监，蜀亡，仕唐为星官。延义兼通三式，颇善相人。
契丹灭晋，延义随虏至镇州，李筠白再荣谋逐麻荅
归汉，犹豫未决，延义假述数术赞成之。周太祖自魏
以兵入京师，太祖召延义问：“汉祚短促者天数邪？”延
义言：“王者抚天下，当以仁恩德泽，而汉法深酷，刑罚
枉滥，天下称冤，此其所以亡也。”是时，太祖方以兵围
苏逢吉、刘铢第，欲诛其族，闻延义言，悚然，因贷其族，
二家获全。延义事周为太府卿，判司天监，以疾卒。